**Skutkový stav:**

Tomáš M. bol dlhodobo nespokojný v zamestnaní. Jeho nadriadený ho dlhodobo ponižoval pred ostatnými a dával mu robiť najťažšiu prácu, pričom z hľadiska výplaty bol na tom najhoršie z celého kolektívu. Tomáš M. nebol schopný podať výpoveď a v zamestnaní pokračoval. Začal však uvažovať, ako situáciu vyrieši. Napadlo mu, že keby svojho nadriadeného usmrtí, jeho problém sa vyrieši. Nad týmto nápadom premýšľal niekoľko dní.

Po určitom myšlienkovom spracovaní premyslel plán, ako usmrtenie svojho nadriadeného zrealizuje tak, aby mu nikto nemohol vraždu dokázať. Rozhodol sa, že svojho nadriadeného zastrelí a celý prípad nafinguje ako samovraždu. Podrobne si študoval odbornú literatúru z oblasti kriminalistiky a súdneho lekárstva, aby všetko bolo naplánované čo najprecíznejšie. O svojich krokoch a plánoch si písal podrobný denník.

Tomáš M. si zohnal kontakt na Karola L., od ktorého si mal zabezpečiť zbraň a náboje o množstve, ktoré potreboval na cvičenie si streľby a na samotný skutok. Stretnutie s Karolom L. a následný obchod aj zrealizoval. Takto nadobudol zbraň a vďaka množstvu nábojov sa naučil s ňou zaobchádzať a nacvičiť si streľbu tak, aby skutok vyzeral ako samovražda. Zo začiatku sa mu veľmi nedarilo, pretože zbraň držal v ruke prvý raz a prvý raz z nej strieľal. Postupne, však, nadobudol zvyk a zistil, ako svoj skutok prakticky zrealizuje.

Tomáš M. si naplánoval konkrétny deň a okolnosti zrealizovania plánu. Malo k tomu dôjsť v práci. Zabezpečil si alibi a naplánoval skutok tak, aby bol po celý čas mimo podozrenia. Všetko, spolu s dátumami, si starostlivo zapísal do denníka, aby na nič nezabudol. Po ťažkom dni v práci si chcel svoj plán prečítať, no zistil, že jeho denník chýba. Nevedel, či mu ho niekto v práci ukradol, alebo ho stratil, no uvedomoval si, že jeho plán je ohrozený.

Dva dni ho zožieral strach a obavy, že by ho niekto mohol odhaliť a prípadne nahlásiť na polícii. Po rozsiahlych obavách, ktoré mal sa rozhodol, že sa prihlási na políciu, kde presne opíše ako zbraň aj náboje získal od Karola L. a dúfal, že za svoje konanie nebude trestne stíhaný, prípadne dostane podmienečný odklad výkonu trestu odňatia slobody. Dúfal, že práve oznámením skutku a spoluprácou s políciou predíde prípadnému udaniu a následkom, ktoré by nieslo. Dúfal, že keď príde na políciu dobrovoľne, vec bude vyhodnotená tak, že v skutočnosti k ničomu nedošlo a preto, ako predpokladal, takéto konanie nezodpovedá miere nebezpečnosti pre spoločnosť, ktoré by malo intenzitu trestnej činnosti.

Išiel preto na políciu, kde sa priznal ku kúpe zbrane a k plánovanej vražde. Pri domovej prehliadke polícia našla denník, ktorý Tomášovi L. spadol pod posteľ. Z denníka bol jasný rozsah skutku, ktorý Tomáš L. plánoval vykonať na svojom nadriadenom a tiež okolnosti kúpy zbrane a nábojov. Tomáš L. sa obhajoval však tým, že nie je možné voči nemu vyvodiť trestnú zodpovednosť, pretože sa ku skutku priznal skôr, ako došlo k reálnemu ohrozeniu života nadriadeného.

**Otázky:**

1. Kvalifikujte konania uvedené v skutkovom stave. Za aké trestné činy a voči komu možno vyvodiť trestnú zodpovednosť? Svoje tvrdenie odôvodnite. V odôvodnení sa zamerajte na naplnenie znakov skutkových podstát trestných činov, ktoré si myslíte, že boli konaním naplnené.
2. Vysporiadajte sa s otázkou existencie a prípadného zániku trestnosti vo vzťahu k trestným činom, ktoré identifikujete v konaní uvedenom v skutkovom stave. Došlo v prípade niektorého z trestných činov k zániku trestnosti? V akom štádiu trestnej činnosti? Svoje tvrdenie odôvodnite.